Muzej realnosti, prvi takve vrste u svijetu, otvorio je svoja vrata u danas u prostoru Muzeja iluzija u Zagrebu. Tijekom dva dana posjetitelji mogu razgledati do sada neviđen postav (koji nudi potpunu suprotnost od svijeta iluzija) te doživjeti interaktivno iskustvo koje donosi nove poglede na svijet u kojem živimo, razbija predrasude i nikoga ne ostavlja ravnodušnim. Muzej realnosti otvoren je povodom 69. rođendana UNICEF-a, uz slobodan ulaz za sve posjetitelje.

Virtualna stvarnost, optičke iluzije, instalacije i hologrami samo su neki od "eksponata" koji se ovom prilikom koriste kako bi nas odmaknuli od pretpostavki i prikazali nam stvarnost umjesto iluzija. U Muzeju realnosti tako možete osjetiti kako je „izgubiti tlo pod nogama“ uslijed razornog potresa, doživjeti iskustvo života u izbjegličkom kampu na Bliskom istoku i „zamijeniti uloge“ s djecom koja žive u drugačijim uvjetima.

Također, posjetitelji Muzeja mogu saznati više o tome kako UNICEF pomaže najugroženijoj djeci te se aktivno uključiti u program Čuvari djetinjstva i podržati stvaranje boljeg, sigurnijeg i pravednijeg svijeta za djecu.

Muzej realnosti otvorila je UNICEF-ova ambasadorica Maja Vučić, a posjetiteljima će vrata Muzeja biti otvorena dva dana: 14. prosinca od 12 sati do 22 sata i 15. prosinca od 9 sati do 22 sata, uz slobodan ulaz.

>> Sva djeca vole nogomet, ali nitko ne zna matematički opisati loptu